**FÓKUSZBAN: ELSŐ SZERELEM**

**III. CSOKONAI SZÍNHÁZPEDAGÓGIAI ÉS SZÍNHÁZI NEVELÉSI KONFERENCIA**

A III. Csokonai színházpedagógiai és színházi nevelési konferencia az Interreg V-A Románia-Magyarország Együttműködési Program keretein belül megvalósuló, a „Román-magyar határon átnyúló képzési központ és értéktár a kulturális és történelmi örökség számára” (ROHU-446) elnevezésű projekt keretén belül valósul meg a Csokonai Színház szervezésében.

A konferencián való részvételt pedagógusoknak, gyerekekkel, fiatalokkal foglalkozó szakembereknek, szülőknek, segítő szakmákban dolgozó, önismerettel, illetve mentális egészséggel foglalkozó szakembereknek, drámatanároknak, illetve a téma iránt érdeklődő felnőttek számára ajánljuk.

Konferenciánk célja, hogy gyermekekkel és fiatalokkal foglalkozó szakemberek közreműködésével kerekasztal-beszélgetéseken, workshopokon, illetve egy részvételi színházi előadáson keresztül bemutassuk, közösen megvizsgáljuk, illetve megvitassuk az első szerelem, az intimitás témájának érzékenyítésével, a szexuális neveléssel kapcsolatos kérdéseket.

A konferencián való részvétel ingyenes. A részvételi színházi előadáson, illetve a workshopokon korlátozott létszámban tudunk fogadni résztvevőket, ezért ezek a programok előzetes regisztrációhoz kötöttek. A kerekasztal-beszélgetésekre nem szükséges regisztrálni.

Regisztráció:  
gemza.melinda@csokonaiszinhaz.hu

A konferencia időpontja:  
 2023. május 18-20.

A konferencia helyszíne:   
Csokonai Fórum – Orfeum és Balett-terem  
Debrecen

május 18. 9:00-9:50

május 18. 10:00-10:50

**AZ ÓRIÁS ÖLELÉSE – a Kerekasztal Színházi Társulás előadása**

*színházi nevelési előadás*

A program a legfiatalabb korosztálynak szól, ebben a kategóriában a legelsők között Magyarországon.  A klasszikus mesei fordulatokra épülő történetet kimondottan színházi nevelési programhoz írták brit szakemberek, annak Magyarországi adaptálásában és az előadás megvalósításában több évtizedes tapasztalattal rendelkező hazai színész-drámatanárok vesznek részt.

A történet a fogyasztásról, a társadalomról és a környezetről, a környezet védelméről gondolkodtat el, mesei keretben, játékos formában. A mesét hétköznapi használati tárgyakkal, műanyag hulladékból átalakított kellékekkel mesélik el az alkotók.

**Szereplők**: Bethlenfalvy Ádám, Nyári Arnold

**Rendező, tervező**: Ceri Townsend

**Az előadások zártkörűek, külső helyszínen.** (Debrecen, Újkerti Manófalva Óvoda)

május 18. 11:00-12:50

**DANTE:POKOL -Az Orlai Produkció előadása**

*osztálytermi előadás feldolgozó foglalkozással*

Dante hétszáz évvel ezelőtt, 1321-ben, a halála évében fejezte be az *Isteni színjáték*ot. Előadásunk Dante misztikus utazásának azt a részét mutatja be, amelyben a Poklot járja végig Vergilius vezetésével, és olyan bűnösökkel találkozik, akik nemcsak saját korukra hatottak, hanem életük és haláluk számos tanulságot tartogat az utókor számára is. Mértéktelenek, csalók, megtévedt szerelmesek, tolvajok, gyilkosok, öngyilkosok, jósok, hízelgők, nyerészkedők, viszályszítók, árulók jelennek meg burjánzó összevisszaságban a pokolbeli tájakon, köztük Dante politikai ellenfelei is (hiszen épp korának kétségbeejtő politikai helyzetén elkeseredve kezdte írni az *Isteni színjáték*ot két évtizeddel korábban), akik akár a mi kortársaink is lehetnének. A kalandos történet különböző mozzanataihoz mindenki más-más asszociációkat társít aszerint, hogy kinek-kinek mit jelent a Pokol a 20-21. században.

Nádasdy Ádám 2016-ban újrafordította az *Isteni színjáték*ot. Fordítása megváltoztatta viszonyunkat a vitathatatlanul fontos, ám némiképp megközelíthetetlen remekműhöz: attól, hogy nem archaizálva, irodalmiasan, hanem mai, élő nyelven és – nem mellesleg – érthetően szólal meg, közel került a mához Dante világa, a dantei utazás pedig egyszerre lett megrendítő és szórakoztató.

**Az előadás zártkörű, külső helyszínen.** (Debrecen, Napraforgó Waldorf Iskola)

május 19. 14.00-16.00

**AZ ELSŐ SZERELEM: INTIMITÁSRÓL, RANDIKRÓL, ELSŐ PÁRKAPCSOLATOKRÓL**

*kerekasztal-beszélgetés*

Az első szerelem… mindenkinek jelent valamit ez a szókapcsolat. Kinek nosztalgia, kinek fájó emlék, de van, aki még csak ábrándozik róla. Egykor még heteket várt egy szerelmes egy válaszlevélre, ma viszont már bármikor elérhetjük, láthatjuk egymást, jobbra-balra húzgáljuk a képernyőn a potenciális jelölteket. Az eldobhatóság, egyszer használhatóság korában más lett a kapcsolatok értéke is. A randiappok is azt sugallják, hogy nincs már idő az igazit keresni, sőt, mintha szükség se lenne rá. És még csak most ébredezik a mesterséges intelligencia kora, ami már egy másodperc alatt megírja azt a szerelmeslevelet, amire mindig is vágytunk. Mi lesz így a szerelemmel? Milyenek lesznek az első szerelmek? Mi számít romantikának a digitalizáció korában? Egy olyan korban, amiben mindent megosztunk egymással magunkról, mi marad az intimitásból? Akar-e még bárki küzdeni egy párkapcsolatért és egyáltalán, mi számít kapcsolatnak? Régen minden jobb volt, vagy csak adaptálódnunk kell, új árnyalatokat adni a szerelem eddigi színeihez? Egyáltalán: mit jelent ma számunkra a szerelem? Szerelmeslevelektől innen, randiappokon és chat csatákon túl, a romantikus klasszikus irodalmon keresztül a Szürke ötven árnyalatán át a popkultúra mindenféle szerelem meghatározásaiig körüljárjuk a témát.

A beszélgetést vezeti:

**Szabó Anna Eszter** újságíró, blogger

A beszélgetés résztvevői:

**Faludi Julianna** író, szociológus

**Kucserka Fanni** pszichológus, pár- és családterapeuta

**Patonay Anita** tanár, drámatanár

**Spronz Júlia** jogász – Patent Egyesület

Helyszín: Orfeum

május 19. 16.30-18.30

**A SzexEd WORKSHOPJA TANÁROKNAK**

*workshop*

Pszichológusokból és szexuálpszichológusokból álló szakmai csapatunk 2018 tavaszán alakult. Szakemberként felismertük a hazai szexuális edukáció hiányosságait és elhanyagoltságát, és azon dolgozunk, hogy ez megváltozzon. Mindannyian kiemelten fontosnak tartjuk a szexuális egészség támogatását, illetve a pszichológiai prevenciós munkát. Tréningeket, workshopokat és foglalkozásokat tartunk gyerekeknek, kamaszoknak, szülőknek és szakembereknek egyaránt.

A pénteki workshop célja, hogy a résztvevők interaktív feladatokon keresztül kerüljenek kapcsolatba a gyerekeket érintő témákkal, és választ kapjanak a bennük felmerülő kérdésekre.

Olyan területeket járunk körbe mint:

- hogyan tudok felépíteni egy megfelelő szexedukációs foglalkozást?

- milyen témákról érdemes beszélni az adott korcsoportokon belül?

- hogyan lehet jól kapcsolódni, megfelelő attitűdöt kialakítani a beszélgetések során?

- hogyan lehet hatékonyan kezelni a szexualitás tabusításából fakadó kényelmetlen helyzeteket?

A tréning során közösen gondolkodunk ezeken a kérdéseken, a felmerülő dilemmákon, illetve együtt keresünk megoldási lehetőségeket a tapasztalatok és szakmai irányelvek alapján.

Trénerek:

**Szabó Luca** szexuálpszichológiai szakpszichológus, tréner

**Gyányi Dominika** pszichológus, tréner

**A workshopon való részvételhez előzetes regisztráció szükséges.**

Maximális létszám: 24 fő

Helyszín: Orfeum

május 19. 16.30-18.30

**LÁZADÓ LÁNYOK (NANE – PATENT Egyesületek)**

*foglalkozás az egyenlő szexről*

Milyen az egyenlőségen alapuló biztonságos szex? Mit jelent a kölcsönös lelkesedés? Mi megengedhető a szexben?

A kétórás interaktívfoglalkozáson közösen gondolkodunk a szexuális kultúráról, a minket körülvevő szexszel kapcsolatos üzenetekről, és azokról a szexuális helyzetekről, amibe belekerül(het)ünk.

A workshopra 14-16 éves lányokat várunk.

**A workshop zártkörű.**

Helyszín: Balett-terem

május 19. 19.30-21.30

**TRIGONOMETRIA (Csokonai Színház – Csokonai Ifjúsági Program)**

*részvételi színházi előadás*

Történetünk három fiatalról szól. Lilla és Blanka nyolcadikosok, ötéves koruk óta legjobb barátnők. Lilla szerelmes Salamonba. Salamon már gimnazista, és igen népszerű a lányok körében. A lányok iskolájában pénteken bulit rendeznek. A bulin történtek átrajzolják a fiatalok közötti viszonyokat.

Részvételi színházi előadásunk során a szerelem és barátság témája kerül fókuszba. Az előadást osztálytermekbe utaztatjuk, hogy a 13-15 éves fiatalokkal a színház nyelvén keresztül közösen körbejárjuk azokat a dilemmákat, problémákat, helyzeteket, amelyeket történet szereplői végigélnek.

A konferencia keretén belül most felnőtt résztvevők számára játsszuk az előadást.

Alkotók:

A színdarabot írta: **Romankovics Eda**

Játsszák: **Balázs-Bécsi Eszter, Benedek Tímea, Bolla Bence**

Látványtervezés: **Mihály-Geresdi Zsófia**

Kortárs szakértő: **Gemza Villő**

Színházi nevelési alkotótársa: **Romankovics Eda**

Projektvezető: **Gemza Melinda**

Rendező, dramaturg: **Madák Zsuzsanna**

**Az előadáson való részvételhez előzetes regisztráció szükséges.**

Maximális létszám: 35 fő

Helyszín: Orfeum

május 20. 10.00-11.30

**SZEXUÁLIS NEVELÉS MAGYARORSZÁGON ÉS ROMÁNIÁBAN**

*kerekasztal-beszélgetés*

Hogyan működik ma a szexuális oktatás Magyarországon és Romániában? Kik szolgálhatnak hiteles információval a fiataloknak ezekben a kérdésekben?  Mik a leggyakoribb kihívások, amelyekkel a tanárok és a szakemberek szembesülnek, ha a szexualitás és az intimitás kerül szóba az iskolákban? Hogyan, mikor és mit lenne érdemes megtanítanunk a gyerekeinknek szülőként?

Kerekasztal-beszélgetésünk során szó lesz a fiatalkori szexualitást körbevevő tévhitekről és szorongásokról, a biológiai és a lelki érettségről, a technológia szerepéről, a hatékony kommunikációs csatornákról, továbbá igyekszünk a részvevőkkel közösen megrajzolni egy pozitív szemléletű, modern szexoktatás körvonalait.

A beszélgetést vezeti:

**Lassányi Gábor** régész, meseterapeuta – Szexkultúra podcast

A beszélgetés résztvevői:

**Cserháti-Herold Janka** termékenységtudat szakértő – Hormonmentes

**Gyurkó Szilvia** gyermekjogi szakértő és aktivista – Hintalovon Alapítvány

**Mészáros Andrea** pár- és szexuálpszichológus, pszichoterapeuta

**Szabó Luca** szexuálpszichológus – SzexEd

Helyszín: Orfeum

május 20. 12.30-14.00

**A FIATALKORI SZERELEM A KORTÁRS IRODALOMBAN ÉS TÖMEGKULTÚRÁBAN**

*kerekasztal-beszélgetés*

Milyen képeket és meséket hozunk magunkkal a szerelemről gyermekkorunkból? Milyen történetekkel: regényekkel, versekkel, dalszövegekkel és filmekkel találkozunk iskoláskorunkra ezekben a témákban? Hogyan formálja a szerelemről, a kapcsolatokról és a szexualitásról alkotott képünket a kortárs kultúra?

A beszélgetést vezeti:

**Lassányi Gábor** régész, meseterapeuta – Szexkultúra podcast

A beszélgetés résztvevői:

**Nyáry Luca** író, slammer

**Gimesi Dóra** író, dramaturg

**Romankovics Eda** színházi nevelési szakember, író

Helyszín: Orfeum

május 20. 15.00-18.00

**KÖZELEDÉS, DE HOGYAN?**

*workshop*

A saját élményű drámás műhelymunka lehetőséget teremt a résztvevőknek, hogy biztonságos térben, biztonságos keretek között gondolkodjunk közösen az intimitásról. Mit jelent közel kerülni valakihez? Miért jó és miért félelmetes? Mi az az intimitás? Mire vágyunk valójában? Mi köze a szexnek az intimitáshoz? Mit jelent az intellektuális, az érzelmi és a lelki intimitás? – Ezekhez a kérdésekhez próbálunk minél közelebb kerülni. A műhelymunka alatt olyan játékos formákkal dolgozunk, amelyek bármely korosztály számára megkönnyíthetik az érzékeny, intim, olykor zavarba ejtő témák feldolgozását.

*„Egyetlenegy játékot érdemes az életben játszani, és az az, hogy milyen közel kerülhetek a másikhoz anélkül, hogy bárkinek is fájdalmat okoznék.” (Jerzy Kosinski)*

A játék és a közös gondolkodás felett bábáskodik: **Romankovics Eda** színházi nevelési szakember

A műhelymunka alatt előnyös lehet a kényelmes ruha és a laza lélek.

**A workshopon való részvételhez előzetes regisztráció szükséges.**

Maximális létszám: 30 fő

Helyszín: Orfeum